KR Trip #11

จากเวปของการท่องเที่ยวเกาหลี เค้าบอกไว้เลยค่ะว่าตลาดกวางจัง คือ Nation's first market หรือก็คือตลาดแห่งแรกของเกาหลี ดังนั้นใครมาโซลแล้วไม่ได้มาตลาดนี้ เราว่าพลาดสุดๆ

จริงๆ นี่เป็นการเที่ยวเกาหลีครั้งที่ 2 ของเรา รอบแรกมากับทัวร์เมื่อ 4 ปีที่แล้ว ซึ่งในโซล ทัวร์ก็จะพามาแวะแค่เมียงดง กับทงเดมุน และก็ร้าน outlet ร้านโสม ร้านอะไรสารพัดที่มันไม่น่าสนใจ ที่ๆ จะได้สัมผัสประสบการณ์คนเกาหลีแท้ๆ อย่างตลาดกวางจังเนี่ย ทำไมไม่พามา นั่นก็เป็นการเที่ยวกับทัวร์ครั้งแรก และครั้งสุดท้ายของเราค่ะ หลังจากนั้นจะเหินฟ้าไปเที่ยวไหน หาข้อมูลเอง เที่ยวเองสนุกกว่าเยอะ 

อะ ก่อนจะนอกเรื่องไปไกล

ตลาดกวางจัง เดินทางสะดวกค่ะ รถไฟใต้ดินสาย 1 ลงสถานี Jongno-5-ga ออก exit 8 เดินตรงมาตามทาง แป๊บเดียวถึงทางเข้าทางซ้ายมือค่ะ

ตลาดขายของเยอะมาก ทั้งผักสด กิมจิ ปลาสด ปลาแห้ง ขนมขบเคี้ยว หรือแม้แต่ของฝากจุ๊กจิ๊ก แต่ที่โดดเด่นมากๆ คือ street food ทั้งหลาย มีหลากหลาย stall ขายทั้ง ไส้กรอกเลือด กิมบับ หัวหมู ต๊อกบอกกี่ ออมุก ชัปเฉ มันดู บินเดต๊อก (bindaetteok - แพนเค้กทีทำจากถั่ว) อาหารทะเล และอื่นๆ ที่ไม่รู้ว่าอะไร 555

เดินไปดูไป เพลินมากๆ นู่นก็น่ากิน นี่ก็น่ากิน ที่ stood out ที่สุดคงจะเป็นร้านที่ขายบินเดต๊อก อาจุมม่าบดถั่ว ผสมแป้งแพนเค้กกันสดใหม่ ทอดร้อนๆ กันเลย 

ด้วยความที่อยากลองมากกว่าหนึ่งอย่าง เลยไปนั่ง stall ที่มีขายรวมๆ หลายอย่าง ตอนแรกอยากลองทั้ง ต๊อกราดซอสเผ็ด บินเดต๊อก และหัวหมู สั่งมาทีละอย่าง 

เริ่มจากต๊อกราดซอสเผ็ด (4,000 krw) มาจานขนาดกลาง แต่แป้งต๊อกชิ้นบึ้มๆ เหนียวนุ่ม ราดซอสหวานเผ็ด อร่อยอะ 

ต่อด้วย บินเดต๊อก (4,000 krw) มาชิ้นบะเฮ่ง ดูไม่หนาไม่ฟู แบบใน stall ที่ขายบินเดต๊อกโดยเฉพาะ แต่รสชาติใช้ได้ อาจุมม่าทอดให้ใหม่ ร้อนๆ กรอบนอก นุ่มใน จิ้มกับซอสเปรี้ยว-เค็ม อร่อยเข้ากันมากๆ

หยุดแค่สองอย่าง เพราะแค่ต๊อกก็จะอิ่มอยู่แล้วอะ บินเดต๊อกกินไปได้นิดนึง ต้องห่อกลับ .. นี่หละหนาปัญหาใหญ่ของการมาเที่ยวคนเดียว ????????????

ใครมีแพลนมาเที่ยวโซล ไม่อยากให้พลาดที่นี่เลยค่ะ เพราะเป็น very unique dining experience จริงๆ